bukkebladfamilien
Store norske leksikon,Biologi,Planteriket,Dekkfrøete planter,Tofrøbladete planter,Kurvplanteordenen,Bukkebladfamilien
Bukkebladfamilien er en plantefamilie med omtrent seksti arter i seks slekter. De fleste artene er vann- eller sumpplanter med flytende blader. Karakteristisk er at mange av artene har kronblad med frynsete kant. I Norge finnes en art bukkeblad som er vanlig i myr og vannkanter i hele landet.
Beskrivelse Bukkebladfamilien består av flerårige og ettårige urter ofte med krypende jordstengler. Mange av artene finnes i eller ved vann. Artene i familien har enten hele eller trekobla blader som hos bukkeblad. Blomstene er som regel tokjønna og de er alltid radiærsymmetriske. Det er som regel fem begerblad og fem kronblad som er sammenvokst i alle fall nederst. Kronbladene har ofte sterkt frynset kant slik at det kan se ut som om kronbadene er håra. Det er kun en krets med fem pollenbærere. Blomsten er undersittende og sammenvokst av to fruktblad til en enromma fruktknute. Fruktene er som regel kapsler som kan være tørre eller ikke. Hos noen få arter er frukta et bær. Utbredelse Familien er utbredt over hele verden i våtmarksområder. Den eneste arten som finnes i Norge, bukkeblad, er vidt utbredt på hele den nordlige halvkula. En art med opprinnelig utbredelse i deler av Europa og Asia er sjøgull, Nymphoides peltata, som nå er i spredning mange steder i verden og finnes både i Sverige og Danmark. Sjøgull er vurdert som en dørstokkart i Fremmedartslista, det vil si en art som kan spres til Norge og kan ha høy risiko for uheldige økologiske effekter. Bruk Arter fra slektene Menyanthes, Nymphoides og Villarsia blir i noen grad brukt som planter i dammer og noen som akvarieplanter. Systematikk Bukkebladfamilien er i nyere systematiske undersøkelser funnet å høre til korgplanteordenen, Asterales, i gruppa «asterids» som er en av de to store gruppene blant de tofrøbladete blomsterplantene. Den langt mest artsrike slekta i familien er Nymphoides med om lag 40 arter. Menyanthes-slekta har kun den ene arten, bukkeblad. Les mer i Store norske leksikon bukkeblad